Lääne-Tallinna keskhaiglas maksab tänavu puugisüst 100 krooni rohkem, kuna seni Ida-Euroopale odavama hinnaga vaktsiini müünud tootjad muutsid oma hinnapoliitikat.    Lääne-Tallinna keskhaigla pressiesindaja Diana Lorentsi sõnul on vaktsiini kallinemise põhjuseks tootja hinnapoliitika muutus.    «Seni olid Ida-Euroopa riigid arvestatud odavamate riikide hulka, aga nüüd oleme kallimate seas,»  selgitas ta.    Pressiesindaja sõnul kasutab Lääne-Tallinna keskhaigla ravimifirmade Ciron ja Baxter vaktsiine. Kui mullu maksis puukentsefaliidi vastane süst täiskasvanutele 275 krooni, siis tänavu tuleb selle eest välja käia 100 krooni rohkem. Kuni 16-aastaste vaktsineerimise eest tuleb sel aastal maksta 300 krooni.    Täielik vaktsineerimine puukentsefaliidi vastu koosneb kolmest süstist. Kaks esimest tehakse ühe-kuni kolmekuulise vaheajaga, kolmas umbes aasta hiljem.    Pärast kolmandat süsti omandatud immuunsuse säilitamiseks süstitakse lisadoos vaktsiini uuesti kolme aasta pärast. Edasi peaks end vaktsineerima viieaastaste vaheaegadega.    Haigla kodulehe teatel võib tekkida vaktsiinidefitsiit, sest nõudlus puukentsefaliidi vaktsiinile on kogu Euroopas suur. Sellest tulenevalt on tootjafirmadel mõningaid tootmisraskusi.    Hanneli Rudi, Postimees.ee